I de fire barnebøkene om Annemor som kom ut på norsk i perioden 1936–1939, beskriver Ury livet til en jente som vokser opp i Berlin i mellomkrigstiden. Bøkene gir et tidsbilde av hverdagslivet for ulike samfunnsgrupper i Tyskland i årene før andre verdenskrig. I den første boken er hovedpersonen Annemor i førskolealderen; i den fjerde boken har hun blitt femten år gammel, går i nestsiste klasse på middelskolen og har begynt med både latin og gresk som skolefag. Hennes far er lege med egen praksis; familien bor vegg i vegg med legekontoret, og har hushjelp og kokke.